## Pravilnik o dopunama Pravilnika o sadržaju dokumentacije koja se dostavlja uz zahtjev za izdavanje odobrenja kandidata za člana uprave leasing društva

### NN 109/2012 (3.10.2012.), Pravilnik o dopunama Pravilnika o sadržaju dokumentacije koja se dostavlja uz zahtjev za izdavanje odobrenja kandidata za člana uprave leasing društva

HRVATSKA AGENCIJA ZA NADZOR FINANCIJSKIH USLUGA

2378

Na temelju članka 21. stavak 4. Zakona o leasingu (»Narodne novine«, broj 135/2006) Upravno vijeće Hrvatske agencije za nadzor financijskih usluga na sjednici održanoj 27. rujna 2012. donijelo je

PRAVILNIK

O DOPUNAMA PRAVILNIKA O SADRŽAJU DOKUMENTACIJE KOJA SE DOSTAVLJA UZ ZAHTJEV ZA IZDAVANJE ODOBRENJA KANDIDATU ZA ČLANA UPRAVE LEASING DRUŠTVA

Članak 1.

U članku 4. Pravilnika o sadržaju potrebne dokumentacije koja se dostavlja uz zahtjev za izdavanje odobrenja kandidatu za člana uprave leasing društva (»Narodne novine«, br. 9/2007), iza stavka 2. ovog članka dodaju se stavci 3., 4. i 5. koji glase:

(3) Program kandidata o vođenju poslova leasing društva mora sadržavati:

1. kratak opis stanja u leasing društvu uz opis okruženja u kojem društvo posluje i njegov položaj u leasing sektoru.

2. podjelu ovlasti između članova uprave uključujući i predsjednika uprave te promjene u odnosu na postojeće stanje.

3. organizacijsku shemu leasing društva s brojem zaposlenih po organizacijskim jedinicama te opis planirane politike upravljanja ljudskim resursima.

4. pretpostavke uzete u obzir prilikom izrade programa, odnosno prilikom izrade projekcija financijskih i statističkih izvještaja leasing društva za mandatno razdoblje.

5. detaljan opis planiranih aktivnosti te način, dinamiku i troškove njihove realizacije u mandatnom razdoblju. Potrebno je istaknuti planirane promjene kojima će se poboljšati postojeće stanje u Društvu s kvantifikacijom pripadajućih troškova.

6. opis rizika kojima je izloženo leasing društvo i kojima može biti izloženo realizacijom planiranih aktivnosti s opisom načina prepoznavanja, praćenja i upravljanja rizicima.

7. projekcije financijskih i statističkih izvještaja leasing društva za mandatno razdoblje koje trebaju biti izrađene na propisanim obrascima i dostavljene uz program te elektronskim putem u xls formatu. Obrasci su dostupni na internetskoj stranici Agencije: www.hanfa.hr,

Glavni izbornik – obrasci – Leasing društva, a ime datoteke s obrascima je »Pomoćna datoteka za izradu financijskih izvještaja leasing društva«.

8. zaključak u kojem treba sažeti sve navedeno pod prethodnim točkama.

(4) Kandidat je dužan na poziv Hrvatske agencije za nadzor financijskih usluga prezentirati dostavljeni program vođenja poslova leasing društva.

(5) Programom i njegovom prezentacijom kandidat treba dokazati poznavanje Zakona o leasingu i propisa donesenih na temelju tog Zakona te drugih zakona i propisa koji uređuju poslovanje leasing društva i sposobnost obavljanja funkcije člana uprave leasing društva.

Članak 2.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/07-04/1

Urbroj: 326-01-12-2

Zagreb, 27. rujna 2012.

Predsjednik

Upravnog vijeća

Petar-Pierre Matek, v. r.

Pravilnik, NN 109/2012-2378